आंध्र सरकार के खिलाफ अविश्वास प्रस्ताव लाएगी तेदेपा  
आंध्र प्रदेश में मुख्य विपक्षी दल तेलुगु देशम पार्टी प्रदेश की कांग्रेस सरकार के खिलाफ अविश्वास प्रस्ताव लाएगी।
आंध्र प्रदेश में मुख्य विपक्षी दल तेलुगु देशम पार्टी (तेदेपा) प्रदेश की कांग्रेस सरकार के खिलाफ अविश्वास प्रस्ताव लाएगी। किसानों की समस्याओं के मुद्दे पर पार्टी यह प्रस्ताव लाएगी।  तेदेपा अध्यक्ष तथा राज्य के पूर्व मुख्यमंत्री एन. चंद्रबाबू नायडू ने गुरुवार को संवाददाताओं से कहा कि यह प्रस्ताव किसानों की समस्याओं पर लाया जा रहा है और उनकी पार्टी राज्य में चुनाव सहित किसी भी स्थिति के लिए तैयार है। उन्होंने दावा किया कि सरकार लोगों का विश्वास खो चुकी है।  नायडू ने कहा, "सभी लोग, खासकर किसान समस्याओं का सामना कर रहे हैं। सरकार किसानों से धान की खरीद और उनके लिए न्यूनतम समर्थन मूल्य सुनिश्चित करने में विफल रही।"  ऐसे में जबकि सरकार ने विधानसभा अध्यक्ष तथा विधान परिषद के सभापति के चुनाव के लिए शनिवार को विधायिका का विशेष सत्र बुलाने की योजना बनाई है, तेदेपा नेताओं ने अविश्वास प्रस्ताव का नोटिस देने के लिए विधानसभा सचिव सदाराम से मुलाकात की, क्योंकि विधानसभा उपाध्यक्ष एन. मनोहर उपलब्ध नहीं हो पाए।  नायडू का यह निर्णय वाईएसआर कांग्रेस के अध्यक्ष वाईएस जगनमोहन रेड्डी द्वारा तेदेपा को कांग्रेस सरकार के खिलाफ अविश्वास प्रस्ताव लाने की चुनौती दिए जाने के बाद आया है। कडपा से सांसद जगनमोहन ने तेदेपा पर सत्ताधारी पार्टी से गुपचुप समझौते का आरोप लगाया।  तेदेपा के इस निर्णय के बाद उसके साथ-साथ तेलंगाना राष्ट्र समिति (टीआरएस) ने भी सरकार के खिलाफ मतदान का निर्णय किया है। वहीं, जगनमोहन अपने सहयोगियों के साथ इस पर रणनीति तय कर रहे हैं।  उधर, परिवहन मंत्री बोत्सा सत्यनारायण ने कहा कि सरकार की स्थिति को कोई खतरा नहीं है।